CELEX: 62011CN0639
Language: hu
Date: 2011-12-13 00:00:00
Title: C-639/11. sz. ügy: 2011. december 13-án benyújtott kereset — Európai Bizottság kontra Lengyel Köztársaság

10.3.2012   
            
            
               HU
            
            
               Az Európai Unió Hivatalos Lapja
            
            
               C 73/16
            
         2011. december 13-án benyújtott kereset — Európai Bizottság kontra Lengyel Köztársaság
   (C-639/11. sz. ügy)
   2012/C 73/29
   Az eljárás nyelve: lengyel
   
      Felek
   
   
      Felperes: Európai Bizottság (képviselők: G. Wilms, G. Zavvos és K. Herrmann meghatalmazottak)
   
      Alperes: Lengyel Köztársaság
   
      Kereseti kérelmek
   
   
               —
            
            
               A Bíróság állapítsa meg, hogy a Lengyel Köztársaság — mivel új vagy korábban más tagállamban nyilvántartásba vett olyan személyi gépjárművek esetén, amelyeknek a kormányberendezése a jobb oldalon található, a nyilvántartásba vételt attól teszi függővé, hogy a kormánykereket helyezzék át a bal oldalra — nem teljesítette a kormányberendezésekre vonatkozó típusjóváhagyás tekintetében a 70/311/EGK irányelv (1) 2a. cikkéből, a gépjárművekre vonatkozó EK-típusjóváhagyás tekintetében a 2007/46/EK keretirányelv (2) 4. cikkének (3) bekezdéséből, valamint az Európai Unió működéséről szóló szerződés 34. cikkéből eredő kötelezettségeit;
            
         
               —
            
            
               a Bíróság a Lengyel Köztársaságot kötelezze az eljárás költségeinek viselésére.
            
         
      Jogalapok és fontosabb érvek
   
   A Bizottság azt kifogásolja, hogy a Lengyel Köztársaság megsértette a 70/311/EGK egyedi irányelv 2a. cikkét, a 2007/46/EK keretirányelv 4. cikkének (3) bekezdését, valamint az EUMSZ 34. cikket.
   A Lengyel Köztársaságban az utakon jobb oldali közlekedés van. A lengyel jogszabályok szerint a gépjármű nyilvántartásba vételéhez olyan tanúsítvány szükséges, amely szerint a jármű a műszaki vizsgának eleget tett. Az infrastrukturális miniszter rendeletei (3) szerint azonban az olyan járművek, amelyeknek a kormánykereke a jobb oldalon van, eleve nem tesznek eleget a műszaki vizsgának (azaz úgy tekintik, hogy műszaki állapotuk nem felel meg az érvényes műszaki követelményeknek). Ennek következtében a jobb oldalon kormánykerékkel rendelkező személyi gépjárműveket, amelyek olyan tagállamokban, ahol bal oldali közlekedés van, úgymint Nagy-Britannia, Írország, Málta és Ziprus, típusjóváhagyással rendelkeznek, Lengyelországban nem veszik nyilvántartásba. A lengyel hatóságok nem veszik figyelembe azt sem, hogy az ilyen járműveket más tagállamokban, ahol jobb oldali közlekedés van, előzetesen nyilvántartásba vették.
   A Bizottság szerint az, hogy nem lehetséges Lengyelországban olyan (új vagy használt) személyi gépjárműveket nyilvántartásba venni, amelyeket — elsősorban az uniós jogban biztosított szabad mozgás lehetőségével élő polgárok — olyan tagállamokból hoznak be Lengyelországba, ahol bal oldali közlekedés van, a közúti forgalom biztonságának biztosításában rejlő nyomós közérdek követelményével nem igazolható.
   Amennyiben Lengyelországban korlátozás nélkül használhatók olyan nem ezen országban nyilvántartásba vett járművek, amelyeknek a kormányberendezése a jobb oldalon található, a nyilvántartásba vételük tilalma a megjelölt célkitűzés eléréséhez nem megfelelő, és semmi esetre sem arányos eszköz.
   Éppen az ilyen gépjárművek olyan utakon való tartós használata, ahol jobb oldali közlekedés van, gyakorlat megszerzéséhez vezet, és a közúti forgalom biztonsága tekintetében nem jelent nagyobb veszélyt, mint az ilyen járművel való alkalomszerű/ideiglenes közlekedés. Ezenkívül rendelkezésre állnak más kevésbé korlátozó eszközök is — például egy további tükör elhelyezése —, amelyek jobb oldali forgalomban megkönnyítik az előzést olyan járművekkel, amelyeknek a kormánykereke a jobb oldalon található.
   
      (1)  A gépjárművek és pótkocsijuk kormányberendezésére vonatkozó tagállami jogszabályok közelítéséről szóló, 1970. június 8-i 70/311/EGK tanácsi irányelv (HL L 133., 10. o.; magyar nyelvű különkiadás 13. fejezet, 1. kötet, 90. o.).
   
      (2)  A gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló, 2007. szeptember 5-i 2007/46/EK európai parlamenti és tanácsi irányelv (keretirányelv) (HL L 263., 1. o.).
   
      (3)  A 2002. december 31-i rendelet 9. §-ának (2) bekezdése, az infrastrukturális miniszter 2003. december 16-i rendelete I. mellékletének 5.1. pontja, valamint a 2003. december 16-i rendeletet hatályon kívül helyező és annak helyébe lépő 2009. szeptember 18-i infrastrukturális miniszteri rendelet I. mellékletének 6.1. pontja.